b'\n_START_ARTICLE_\nNicolai Ahlmann\n_START_PARAGRAPH_\nNicolai Ahlmann (17. november 1809 i S\xc3\xb8nderborg \xe2\x80\x93 12. februar 1890) var en dansk politiker._NEWLINE_Nicolai Ahlmann uddannede sig til praktisk landmand og var 1839-47 forpagter af Juellinge p\xc3\xa5 Lolland, hvorp\xc3\xa5 han k\xc3\xb8bte en g\xc3\xa5rd i Sk\xc3\xa5ne, som han ejede indtil 1856, hvorefter han nogen tid var bosat i K\xc3\xb8benhavn. \xc3\x85ret efter k\xc3\xb8bte han g\xc3\xa5rden Werthemine p\xc3\xa5 Als, en af de forhen augustenborgske avlsg\xc3\xa5rde, som var erhvervede af statskassen. Han tog ingen fremragende del i det politiske liv, f\xc3\xb8r efter v\xc3\xa5benstilstanden i Nikolsburg den bekendte nordslesvigske deputation p\xc3\xa5 47 mand, der gik til Berlin for at takke kongen for det givne l\xc3\xb8fte at genafst\xc3\xa5 de danske egne til Danmark, valgte ham til ordf\xc3\xb8rer, 30. august 1866. Efter landets indlemmelse i Preussen valgtes han derp\xc3\xa5 sammen med Hans Andersen Kr\xc3\xbcger til medlem af den grundlovgivende rigsdag i Berlin (februar 1867); ved denne lejlighed fremkom fra dem den ofte gentagne erkl\xc3\xa6ring: "Wir sind D\xc3\xa4nen und wollen D\xc3\xa4nen bleiben!" Da han senere valgtes ind i den preussiske landdag, n\xc3\xa6gtede han at afl\xc3\xa6gge den befalede hyldingsed og fik s\xc3\xa5ledes aldrig sit valgbrev anerkendt. Det samme gentog sig flere gange senere. En oml\xc3\xa6gning af valgkredsene forhindrede gentagelsen af hans valg til rigsdagen. 1875 solgte Ahlmann sin g\xc3\xa5rd og flyttede til Frederiksberg. Hustru: Maria Dons, datter af birkedommer J.K. Dons.'